De hvide busser er betegnelsen på en redningsaktion, som under ledelse af den svenske greve Folke Bernadotte i slutfasen af anden verdenskrig hentede danske og norske fanger, der befandt sig i tyske koncentrationslejre. Navnet skyldes, at busserne man benyttede, var malet hvide med røde kors på tag, sider, front og bag, så de ikke fejlagtigt blev taget for at være militære køretøjer.
Efter fælles dansk/norsk pres og planlægning blev ca. 15.000 skandinaver og andre nationaliteter reddet ud af lejrene i de tyskkontrollerede områder af det svenske Røde Kors i løbet af marts og april måned 1945. Efter den tyske kapitulation blev yderligere ca. 10.000 personer reddet ud i maj og juni måned.
De skandinaviske fanger havde førsteprioritet i redningsaktionen, men også svenske kvinder og børn der boede i Tyskland, skulle hentes hjem. Hvis muligheden bød sig, skulle man desuden tage folk af anden nationalitet med. Aktionen blev en stor humanitær succes, og mange liv blev reddet. Aktionen er dog efterfølgende blevet kritiseret for, at den for ensidigt gik efter at redde de skandinaviske fanger, samt for de transporter man udførte for det tyske SS.
"Læs mere"
